Document ID: 32005R0681

Title and Content:
ΚΑΝΟΝΙΣΜΌΣ (ΕΚ) αριθ. 681/2005 ΤΗΣ ΕΠΙΤΡΟΠΉΣ της 29ης Απριλίου 2005 σχετικά με την τροποποίηση του κανονισμού (ΕΚ) αριθ. 1973/2004 όσον αφορά τους όρους χορήγησης στρεμματικών ενισχύσεων για τον κλωστικό λίνο Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της Κοινής Γεωργικής Πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001 (1), και ιδίως το άρθρο 110 παράγραφος 2 πρώτη περίπτωση σημείο iii), Εκτιμώντας τα ακόλουθα: (1) Ο κανονισμός (ΕΚ) αριθ. 1973/2004 της Επιτροπής, της 29ης Οκτωβρίου 2004, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1782/2003 του Συμβουλίου όσον αφορά τα καθεστώτα στήριξης τα προβλεπόμενα βάσει των τίτλων IV και IVα του εν λόγω κανονισμού και τη χρήση των εκτάσεων γης που προκύπτουν από την παύση καλλιέργειας για την παραγωγή πρώτων υλών (2), προβλέπει μεταξύ άλλων τους όρους χορήγησης στρεμματικών ενισχύσεων για τον κλωστικό λίνο. (2) Σύμφωνα με το άρθρο 56 παράγραφος 1 στοιχείο β) σημείο i) του κανονισμού (ΕΚ) αριθ. 1973/2004, η χρήση σπόρων των ποικιλιών που αναφέρονται στο παράρτημα V του εν λόγω κανονισμού αποτελεί όρο για τη χορήγηση στρεμματικών ενισχύσεων για τον κλωστικό λίνο. Ωστόσο, στο πλαίσιο των συνδεδεμένων ενισχύσεων που καθορίστηκαν με τον κανονισμό (ΕΚ) αριθ. 1782/2003, ο εν λόγω όρος επιλεξιμότητας δεν δικαιολογείται δεδομένου ότι το ποσό ανά εκτάριο για τις συνδεδεμένες ενισχύσεις για το λίνο και τις άλλες αροτραίες καλλιέργειες είναι το ίδιο. Στο αποσυνδεδεμένο σύστημα καμία διάταξη δεν αναφέρεται στον κατάλογο ποικιλιών λίνου. Για λόγους απλοποίησης επομένως, κρίνεται σκόπιμο να καταργηθεί όρος αυτός. (3) Κατά συνέπεια, πρέπει να τροποποιηθεί ο κανονισμός (ΕΚ) αριθ. 1973/2004 αναλόγως. (4) Δεδομένου ότι ο κανονισμός (ΕΚ) αριθ. 1973/2004 εφαρμόζεται στις αιτήσεις ενισχύσεων που αφορούν τις περιόδους εμπορίας από την 1η Ιανουαρίου 2005, ο παρών κανονισμός πρέπει να αρχίσει να ισχύει από την ημερομηνία αυτή. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1973/2004 τροποποιείται ως εξής: 1) Το άρθρο 56 παράγραφος 1 στοιχείο β) σημείο i) διαγράφεται. 2) Το παράρτημα V διαγράφεται. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται στις αιτήσεις ενισχύσεων που αφορούν τις περιόδους εμπορίας από την 1η Ιανουαρίου 2005. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29 Απριλίου 2005.

Classification Labels:
1474
1469
1466
574

Label Descriptions:
{"1474": "Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)", "1469": "Υπουργείο Γεωργίας", "1466": "Γεωργική νομοθεσία", "574": "ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ"}

EuroVoc IDs (Original): 2417
712
2443

EuroVoc IDs (Expanded): 2417
712
2443

Dataset Source: meu

Split: train